ሊጠናቀቅ ስምንት ቀናት በቀሩት የአውሮፓ የጥር ወር መስኮት የሚጠበቁ ትልልቅ ዝውውሮች ይከናወኑበታል ተብሎ ይተሰባል። ኢትዮአዲስ ስፖርትም አበይት ያለቻቸውን አጫጭር የአውሮፓ ጋዜጦች የዝውውር ወሬዎችን እንደሚከተለው አሰናድታለች።
አሌክሲስ የህክምና ምርመራ ማለፉን ተከትሎ በዩናይትድ መለያ ታይቷል
አሌክሲስ ሳንቼዝ በዩናይትድ የተደረገለትን የህክምና ምርመራ ማጠናቀቁን በማንችስተር ኢቭኒንግ ኒውስ ከተዘገበ በኋላ የማንችስተር ዩናይትድን መለያ ለብሶ የሚያሳይ ምስል ይፋዊ ባልሆነ ሁኔታ በትዊተር ማህበራዊ ገፅ ላይ ተለቋል።
ማታ በዩናይትድ ደስተኛ ነው
ኹዋን ማታ በማንችስተር ዩናይትድ ደስተኛ ሲሆን፣ በውድድር ዘመኑ መጨረሻም ክለቡን የመልቀቅ ዕቅድ እንደሌለው የስፔኑ ሱፐርዴፓርቴ ጋዜጣ ዘገባ አመልክቷል።
ዥሩ የኦባምያንግ ስምምነት አካል በመሆን ዶርትሙንድ ይቀላቀላል
ፒየር-ኤመሪክ አውባምያንግ ወደአርሰናል የሚያደረገውን ዝውውር የሚያጠናቅቅ ከሆነ ፈረንሳያዊው የመድፈኞቹ አጥቂ ኦሊቪየ ዥሩ የዝውውሩ አካል በመሆን እስከውድድር ዘመኑ መጨረሻ ድረስ ዶርትሙንድን በውሰት የሚቀላቀል መሆኑን የጀርመኑ ጋዜጣ ኪከር ዘግቧል።
የአርሰናል የዝውውር ዒለማ የሆነ ፓቨን ለዝውውር ረሱን አዘጋጅቷል
ክርስቲያን ፓቫን በቦካ ጁኒየርስ ያለው የወደፊት ቆይታ ሊያበቃ እንደሚችል ማመኑን ተከትሎ 37 ሚ.ዩሮ በሚሆን የዝውውር ዋጋ ወደአርሰናል ለመዛወር በሩን ክፍት አድርጓል። ታጫዋቹ በቦካ እስከ2022 ድረስ የሚያቆየው የኮንትራት ስምምነት ያለው ሲሆን፣ የውል ማፍረሻውም 37 ሚ.ዩሮ ነው።
ፓቸቲኖ የማልኮምን ወሬ አስተባበሉ
ማውሪሲዮ ፓቸቲኖ ቶተንሃም የቦርዶውን የክንፍ ተጫዋች ማልኮምን ከሰሜን ለንደን ተቀናቃኙ አርሰናል በልጦ ሊያስፈርም እንደሆነ የተዘገበውን ወሬ አጣጥለዋል።
ሪያል ማድሪድ ወደደኽያ ፍላጎቱ ሊመለስ ይችላል
የአትሌቲክ ቢልባዎች ግብ ጠባቂ ኬፓ አሪዛባላጋ ከሪያል ማድሪድ የቀረበለትን የዝውውር ጥያቄ ውድቅ ማድረጉን ተከተሎ የ ላ ሊጋው ክለብ ሌላ የግብ ጠባቂ ፍለጋውን ሊቀጥል ይችል ይሆናል በሚል ማንችስተር ዩናይትድ ስጋት እንደገባው የ ዘሚረር ጋዜጣ ዘገባ አመልክቷል። ደ ኽያ በዩናይትድ አሁን ያለውን ኮንትራት ለተጨማሪ በአንድ ዓመት ለማራዛም ፊርማውን ማኖሩ ይታወሳል።
ሮናልዶ ዩናይትድን ለመቀላቀል ክፍያውን ሊቀንስ ይችላል
አንደ ስፔኑ ዶን ባሎን ዘገባ ከሆነ ክርስቲያኖ ሮናልዶ ከሪያል ማድሪድ መውጣት የሚችልበትን መንገድ ለማመቻቸት ሲል ደመወዙን ዝቅ ለማድረግ ራሱን ሊያዘጋጅ ይችላል። ፓርቱጋላዊው ተጫዋች ወደማንችስተር ዩናይትድ የመመለስ ፍላጎት እንዳለው ዘገባዎች አመልክተዋል።